1 Dikoronika 21 | Beibele Inthaneteng | Phetolelo ya Lefase le Lefsa
1 Dikoronika 21:1-30
21 Sathane o ile a tsogela Isiraele matla gomme a hlohleletša+ Dafida gore a bale Baisiraele.
2 Ke moka Dafida a botša Joaba+ le dikgošana tša setšhaba a re: “Sepelang le baleng+ Baisiraele go tloga ka Beresheba+ go fihla ka Dani,+ ke moka le tlišeng palo yeo go nna gore ke tsebe gore ke ba bakae.”+
3 Eupša Joaba a re: “Anke Jehofa a oketše setšhaba sa gagwe ga lekgolo go feta kamoo se lego ka gona.+ Wena kgoši mong wa ka, na setšhaba se ga se bahlanka ba gago? Go re’ng mong wa ka a nyaka se?+ Ke ka baka la’ng mong wa ka a nyaka go obela Isiraele molato?”
4 Eupša lentšu la kgoši+ la fenya Joaba, moo yena a ilego a tšwa+ a sepela le Isiraele ka moka, ka morago ga moo a tla Jerusalema.+
5 Joaba a nea Dafida palo ya bao ba badilwego; go meloko ka moka ya Isiraele e be e le banna bao ba swarago tšhoša ba milione o tee le dikete tše lekgolo (1 100 000),+ go moloko wa Juda e le banna bao ba swarago tšhoša ba dikete tše makgolonne-masomešupa (470 000).
6 Joaba ga se a bala ba moloko wa Lefi+ le wa Benjamini gare ga bona,+ ka ge a be a tennwe ke lentšu la kgoši.
7 Selo se e bile se sebe mahlong a Modimo wa therešo,+ ka gona a bolaya Baisiraele.
8 Ke moka Dafida a re go Modimo wa therešo: “Ke sentše+ kudu ka ge ke dirile taba ye. Bjale hle anke o lebalele mohlanka wa gago;+ ka gobane ke dirile bošilo bjo bogolo.”+
9 Jehofa a bolela le Gada,+ e lego yo a bego a šoma e le mmoni wa Dafida,+ a re:
10 “Sepela o ye go Dafida o mmotše o re: ‘Se ke seo Jehofa a se boletšego: “Go na le dikotlo tše tharo tšeo ke go tlišetšago tšona.+ Ikgethele e tee ya tšona, gore ke go otle ka yona.”’”+
11 Gada a ya go Dafida+ a re go yena: “Se ke seo Jehofa a se boletšego: ‘Ikgethele,
12 o kgethe gore go be le tlala+ ka nywaga e meraro; goba gore ka dikgwedi tše tharo manaba a gago a tle a go fediše pele ga ona+ gomme tšhoša ya ona e go fihlele goba o kgethe gore ka matšatši a mararo naga e welwe ke tšhoša ya Jehofa,+ lona leuba la bolwetši,+ ke moka morongwa wa Jehofa a fediše+ selete ka moka sa Isiraele.’ Bjale mpotše gore Yo a nthomilego ke mo fetole ke reng.”
13 Ka gona Dafida a re go Gada: “Ke tlaletšwe kudu. Hle anke ke wele seatleng sa Jehofa,+ ka gobane yena o na le kgaugelo e kgolo kudu;+ eupša anke ke se ke ka wela seatleng sa motho.”+
14 Ke moka Jehofa a tliša leuba la bolwetši+ Isiraeleng, moo go ilego gwa hwa batho ba dikete tše masomešupa (70 000) Isiraeleng.+
15 Le gona, Modimo wa therešo o ile a romela morongwa Jerusalema gore a yo e fediša;+ ya re gateetee ge a thomile go e fediša, Jehofa a bona seo gomme a itsholela bošula bjoo;+ ka gona a botša morongwa yo a bego a tlišitše phedišo a re: “Go lekane!+ Bjale anke o gomiše seatla sa gago.” Morongwa yoo wa Jehofa o be a eme kgauswi le seboa sa Oronani+ wa Mojebusi.+
16 Ge Dafida a tsoša mahlo, a bona morongwa wa Jehofa+ a eme magareng ga lefase le magodimo a khwamotše tšhoša+ ya gagwe e le ka seatleng a e otlolletše Jerusalema; Dafida le banna ba bagolo gateetee ba wela fase ka difahlego+ tša bona ba apere mekotla.+
17 Dafida a botša Modimo wa therešo a re: “Na ga se nna ke laetšego gore setšhaba se balwe, le gona na ga se nna ke dirilego sebe gomme ka dira bobe e le ruri?+ Ge e le dinku+ tše tšona di dirile’ng? Ao hle Jehofa Modimo wa ka, anke seatla sa gago se nkwele se be se wele le ba ntlo ya tate; eupša o se ke wa otla setšhaba sa gago.”+
18 Morongwa wa Jehofa yena a botša Gada+ gore a yo botša Dafida gore a rotoge a yo hloma aletare ya Jehofa kua seboeng sa Oronani wa Mojebusi.+
19 Ka gona Dafida a rotoga go ya ka taelo ya lentšu la Gada leo a le boletšego ka leina la Jehofa.+
20 Kgabagareng, Oronani+ a retologa a bona morongwa; barwa ba gagwe ba bane bao a bego a na le bona ba be ba khutile. Oronani yena o be a fola korong.
21 Dafida a sepela a fihla go Oronani. Ge Oronani a lebelela gomme a bona Dafida,+ gateetee o ile a tšwa seboeng sa gagwe gomme a khunamela Dafida a inamišitše sefahlego.
22 Ke moka Dafida a re go Oronani: “Mphe seboa se gore ke tle ke agele Jehofa aletare go sona. Mphe+ sona ka tšhelete+ ya sona e feletšego, gore setšhaba se se ke sa hlwa se welwa ke kotlo.”+
23 Eupša Oronani a re go Dafida: “Itšeele sona+ e be sa gago, gomme anke kgoši mong wa ka a dire seo a bonago se lokile mahlong a gagwe. Bona, ke go nea dikgomo+ gore e be dibego tša go fišwa, selei sa go fola+ gore e be dikgong+ le korong gore e be sebego sa mabele. Ke go nea tšona ka moka.”+
24 Eupša Kgoši Dafida a re go Oronani: “Aowa, ke tla di reka ka tšhelete e feletšego+ ka gobane nka se išetše Jehofa seo e lego sa gago gore ke neele dihlabelo tša go fišwa ke se ka lefa selo.”
25 Ka gona Dafida a lefa Oronani ka gauta ya boima bja dishekele* tše makgolotshela bakeng sa lefelo leo.+
26 Ke moka Dafida a agela Jehofa aletare+ moo gomme a neela dihlabelo tša go fišwa le dihlabelo tša mohlakanelwa. A bitša Jehofa+ yoo bjale a ilego a mo araba ka go tliša mollo+ o tšwago magodimong wa wela godimo ga aletare ya dibego tša go fišwa.
27 Le gona, Jehofa o ile a botša morongwa+ gore a bušetše tšhoša ya gagwe segatleng, gomme yena a e bušetša.
28 Ka nako yeo, ge Dafida a bone gore Jehofa o mo arabile moo seboeng sa Oronani wa Mojebusi, o ile a dira dihlabelo moo.+
29 Eupša ka nako yeo taberenakele ya Jehofa yeo Moshe a bego a e dirile lešokeng gotee le aletare ya dibego tša go fišwa, di be di le lefelong leo le phagamego kua Gibeoni.+
30 Dafida ga a ka a kgona go ya pele ga yona gore a bolele le Modimo, ka ge a be a tšhošitšwe+ ke tšhoša ya morongwa wa Jehofa.
1 Dikoronika 21
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D21%26wtlocale%3DSE%26srcid=share⊂ject=Bala Beibele Inthaneteng